
REPUBLIKA HRVATSKA
Visoki trgovački sud Republike Hrvatske
Berislavićeva 11, Zagreb
Poslovni broj: 62 Pž-5208/2019-2




U   I M E   R E P U B L I K E   H R V A T S K E

R J E Š E NJ E


Visoki trgovački sud Republike Hrvatske, u vijeću sastavljenom od sudaca Lidije Tomljenović, predsjednika vijeća, Mirne Maržić, suca izvjestitelja i Marine Veljak, člana vijeća, u skraćenom stečajnom postupku nad dužnikom GK USLUGE d.o.o. u stečaju MBS 080944811, OIB 70317169784, odlučujući o žalbi osobe ovlaštene za zastupanje dužnika po zakonu do dana nastupanja pravnih posljedica otvaranja stečajnog postupka, kojeg zastupa punomoćnik Boro Radić, odvjetnik u Zagrebu, Branimirova 5/V, protiv rješenja Trgovačkog suda u Osijeku poslovni broj Stž-8/2019-2 od 26. lipnja 2019., u sjednici vijeća održanoj 10. rujna 2019. 


r i j e š i o   j e


	Odbija se žalba dužnika kao neosnovana i potvrđuje rješenje Trgovačkog suda u Osijeku poslovni broj Stž-8/2019-2 od 26. lipnja 2019. 


Obrazloženje


Pobijanim rješenjem Trgovačkog suda u Osijeku poslovni broj Stž-8/2019-2 od 26. lipnja 2019. odbačena je žalba osobe ovlaštene za zastupanje dužnika po zakonu do dana nastupanja pravnih posljedica otvaranja stečajnog postupka, kojeg zastupa punomoćnik odvjetnik od 29. travnja 2019. izjavljena protiv rješenja tog suda poslovni broj 
St-1391/2018-5 od 21. ožujka 2019. o istovremenom otvaranju i zaključenju skraćenog stečajnog postupka, kao nepravovremena. 

	Iz obrazloženja proizlazi da je prvostupanjski sud tako odlučio na temelju čl. 358 st. 1. Zakona o parničnom postupku („Narodne novine“ broj: 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11, 25/13 i 89/14; dalje: ZPP) u vezi s čl. 12. Stečajnog zakona („Narodne novine“ broj 71/15 i 104/17; dalje: SZ), budući da je žalba podnesena sudu izvan zakonskog roka od osam dana računajući od objave pobijanog rješenja na mrežnoj stranici e-Oglasna ploča suda.   

	Protiv navedenog rješenja žalbu je podnio dužnik putem punomoćnika, bez navođenja zakonom propisanih žalbenih razloga zbog kojih se žalba može podnijeti, već u žalbi u bitnome navodi da njegova stranka želi odmah namiriti cjelokupnu novčanu obvezu zbog koje je otvoren stečaj, čime bi prestao formalnopravni razlog otvaranja stečaja. Predlaže stoga ukinuti pobijano rješenje i omogućiti dužniku daljnje poslovanje.   

	Žalba nije osnovana.

Ispitavši pobijano rješenje na temelju odredaba čl. 365. st. 1. i 2. i čl. 381. ZPP-a u vezi s čl. 10. SZ-a u granicama razloga navedenih u žalbi, te pazeći po službenoj dužnosti na bitne povrede odredaba parničnog postupka iz čl. 354. st. 2. t. 2., 4., 8., 9., 11., 13. i 14. ZPP-a i na pravilnu primjenu materijalnog prava, ovaj sud nalazi da je ono pravilno i osnovano na zakonu.
 
U postupanju prvostupanjskog suda nisu počinjene bitne povrede odredaba parničnog postupka na koje je ovaj sud dužan paziti po službenoj dužnosti (čl. 354. st. 2. t. 2., 4., 8., 9., 11., 13. i 14. ZPP-a). 

	Iz spisa proizlazi da je prvostupanjski sud 21. ožujka 2019. na mrežnoj stranici e-Oglasna ploča suda objavio svoje rješenje poslovni broj St-1931/2018-5 o otvaranju i zaključenju skraćenog stečajnog postupka nad dužnikom. Rješenje sadrži pravilnu uputu o pravnom lijeku.

Odredbom čl. 12. st. 1. SZ-a je propisano da se sudska pismena dostavljaju objavom pismena na mrežnoj stranici e-Oglasna ploča sudova, ako tim Zakonom nije drukčije određeno. Dostava se smatra obavljenom istekom osmoga dana od dana objave pismena na mrežnoj stranici e-Oglasna ploča sudova. 

Stečajnim zakonom glede dostave rješenja o otvaranju i zaključenju skraćenog stečajnog postupka nije određen drukčiji način dostave tog pismena. 

	Budući da je rok za žalbu protiv rješenja u stečajnom postupku osam dana od dostave prvostupanjskog rješenja (čl. 19. st. 2. SZ-a), a dostava se u konkretnom slučaju smatra obavljenom 29. ožujka 2019., proizlazi da je rok za žalbu protiv rješenja o otvaranju i zaključenju skraćenog stečajnog postupka istekao u ponedjeljak 8. travnja 2019. kako je to pravilno utvrdio i prvostupanjski sud, odnosno, rješenje je postalo pravomoćno 9. travnja 2019. Kako je žalba nesporno podnesena 29. travnja 2019., proizlazi da je ona podnesena izvan roka za podnošenje žalbe, pa je prvostupanjski sud zakonito postupio kada ju je pobijanim rješenjem odbacio kao nepravovremenu.

	Žalitelj u žalbi uostalom i ne ukazuje na pravilnost dostave i eventualne razloge koji bi njegovu žalbu činili pravovremenom.  

	Budući da je žalba nepravovremena, žalbeni navodi dužnika kojima on ukazuje na namjeru da podmiri dugovanje koje je dovelo do otvaranja skraćenog stečajnog postupka su u ovoj fazi postupka irelevantni. 

Slijedom navedenog, na temelju čl. 380. t. 2. ZPP-a u vezi s čl. 10. SZ-a žalba je odbijena.

Zagreb, 10. rujna 2019.

Predsjednik vijeća
Lidija Tomljenović, v. r.

Za točnost otpravka – ovlašteni službenik
Brankica Curman

